Yhdeksää kymmenestä kurnuttajalajista ei olisi olemassa ilman massasukupuuttoa, paljasti tuore analyysi.

Jos asteroidi ei olisi pyyhkäissyt kolmea neljäsosaa Maan elämästä 66 miljoonaa vuotta sitten, valtaosa sammakkolajeista olisi jäänyt syntymättä, päätteli kiinalais-yhdysvaltalainen tutkijaryhmä Pnas-lehdessä.

”Sammakoita on ollut yli 200 miljoonaa vuotta, mutta tutkimuksemme osoittaa, että lajikirjo purskahti vasta dinosaurusten sukupuutosta”, tutkija David Blackburn Floridan yliopistosta sanoo tiedotteessa.

Tämä kävi ilmi, kun Blackburn ja hänen kollegansa Floridan, Texasin, Kalifornian ja Sun Yat-Senin yliopistoista analysoivat 156 sammakkolajin geenejä ja yhdistivät tulokset aiemmin tutkittuihin 145 lajin tietoihin.

Näin saatiin aikaan tähän asti laajin evoluutiohistoriallinen kartoitus sammakoista.

Osoittautui, että peräti 88 prosenttia nykyisistä sammakkolajeista juontuu kolmesta sukulinjasta – Hyloidea, Microhylidae ja Natatanura – jotka monimuotoistuivat nopeasti mesotsooisen maailmankauden lopun joukkotuhon jälkeen.

Kiivasta eriytymistä selittää tutkijoiden mukaan se, että niin moni ekologinen lokero vapautui sammakoiden vallattavaksi.

Vaikka massasukupuutto jyräsi sammakoille uutta elintilaa, se myös lopetti useita sammakkolinjoja, erityisesti Pohjois-Amerikassa.

”Valtaosa pohjoisamerikkalaisista sammakoista on post-dinosaurus-ajalta”, Blackburn täsmentää.

”T.rexin aikana Pohjois-Amerikassa oli sammakoita, mutta öinen kurnutuskuoro olisi kuulostanut tyystin toiselta kuin nyt.”

”Nämä sammakot selviytyivät sattumalta. Muu kuin onni ei erottanut niitä muista.”

Biogeografinen analyysi paljasti, että useimpien sammakoiden alkukoti on Afrikka. Vain Hyloidea-sukuiset lähtivät levittäytymään nykyisestä Etelä-Amerikasta.

”Nämä sammakot selviytyivät sattumalta. Mikään muu kuin onni ei erottanut niitä muista”, tutkijaryhmään lukeutunut herpetologi David Wake Kalifornian yliopistosta sanoo tiedotteessa.

Waken mukaan jopa massasukupuutoissa on hyviä puolia.

”Ne tarjoavat ekologisen mahdollisuuden uusille asioille. Odotetaan vain seuraavaa suurta sukupuuttoa, ja elämä nousee uudelleen. Mihin suuntaan se lähtee, ei voi tietää.”